Коми Республикаса Юралысьöс вежысь Виталий Стаханов участвуйтiс «Россия – спортивнöй держава» войтыркостса форумын, кодi мунiс Саранскын.

«Форумлöн медшöр теманас вöлi регионса спорт сöвмöдöм. Коми Республика бура петкöдлiс ассьыс шедöдöмторъяссö. Миян уджын медшöр петкöдласъясöн лоины республикаса районъясын универсальнöй спорт площадкаяс, а сiдзжö Сыктывкарын да Сосногорскын вевта йи дворечьяс», – висьталiс республикаса делегациялöн удж йылысь Виталий Стаханов.

Форум дырйи Юралысьöс вежысь Виталий Стаханов волiс «Талунъя спорт: инновацияяс да водзö вылö кöсйöмъяс» выставка вылö, кöнi вöлi петкöдлöма спорт юкöнын öнiя разработкаяс, тшöтш и спортсооружениеяс стрöитöмын, спорт оборудованиеын, инвентарын да экипировкаын выль технологияяс. Инфраструктурнöй секция кындзи, миян республика участвуйтiс «Спортивнöй литература, пресса да мультимедия» выставкаын олимпийскöй чемпионъяс В.П. Рочев да Н.С. Бажуков йылысь «Рочевская лыжня», «Там, за белыми холмами» небöгъясöн, а сiдзжö «Спорт в Республике Коми: история и современность» Е.Шомысовалöн небöгöн.

«Татшöм форумъясыс – зэв тöдчанаöсь и профессиональнöй спортсменъяс, и спорт юкöнын уджалысьяс, и спорт радейтысьяс костын, – пасйис В.Стаханов. – Татшöм уджыс сетö позянлун петкöдлыны оз сöмын ассьыд спорт индустриятö, но и юксьыны уджъёртъяскöд аслад кужанлунöн инфраструктура объектъяс стрöитöмын, спорт медицина сöвмöдöмын, спорт инвентарöн вöдитчöмын либö спорт йöзöдöм да паськöдöм кузя удж котыртöмын».